text: Kolding bliver lyst op
  09 december 2015 kl. 21.48
  Torsdag aften begynder Kolding Light Festival. Onsdag var der fuld gang i prøverne.
  For tredje gang løber Kolding Light Festival af stablen. Mange bygninger bliver lyst op, og flere steder akkompagneres lysshowet af musik.
  Lysfestivalen begynder torsdag aften. Derfor blev der onsdag aften kontrolleret, om alle pærerne virker.
  Der vil være lys 16 steder, fordelt over det meste af Kolding, hvor de besøgende kan opleve forskellige interaktive installationer. Der vil dermed være flere lysinstallationer end tidligere år.
  Blandt meget andet bliver Akseltorv lyst op i et imponerende lysshow, ved Nicolai Kirke er der lysinstallation om håb, Kolding Å bliver oplyst af farver og romantikken får frit løb, når kærestepar kan få hjerterne til at lyse ved kyssetræet på hjørnet af Helligkorsgade og Bredgade.
  Ifølge arrangørerne er de nærmeste lysfestivaller i Berlin og Amsterdam.
  TV SYD var med til prøverne på Den Spanske Trappe i Kolding onsdag aften. Her kan tilskuerne selv designe deres eget lysshow.
  Kolding Light Festival bliver afholdt i dagene 10.-12. december i Kolding midtby.
  
  